- HDZ je pobjednik, a SDP je gubitnik izbora. Glavni krivci za to su predsjednik stranke Davor Bernardić i novo rukovodstvo koje nema nikakvu viziju, nikakve politike i nikakvu strategiju. Rezultati ovih izbora su poražavajući, a najgore je što smo svugdje, od županijskih skupština do gradskih i općinskih vijeća, izgubili mandate.



Nije toliko problem to što smo negdje izgubili načelnika ili gradonačelnika, nego to što birači ne podržavaju SDP-ove liste - u dahu je izgovorio jedan od SDP-ovaca i dodao da neće još dugo šutjeti i mirno gledati kako “Bernardić, glavni tajnik Zvane Brumnić i njihovi prijatelji rastaču SDP”.



Puno je nezadovoljnih SDP-ovaca, mahom koncentriranih u Klubu zastupnika, koji najavljuju da će javno progovoriti, ali nakon završetka lokalnih izbora. Mirando Mrsić, bivši ministar rada, nije čekao da završi 2. krug. Jučer je na Facebooku optužio vodstvo SDP-a radi podbačaja na izborima.



Ostavka



Tvrdnju je potkrijepio podatkom da je u Zagrebu na prošlim parlamentarnim izborima koalicija SDP, HNS, HSU, HSS dobila 142.763 glasa, a ista je koalicija na izborima u nedjelju dobila 67.189 glasova. “Svaki komentar je suvišan. Potrebne su nam promjene - i to hitno! Puno toga je rukovodstvo najavljivalo u odnosu na unutarnju konsolidaciju stranke, od promjene statuta do načina rada s članovima. Ništa od toga nije učinjeno. I ovi su rezultati posljedica tog nerada i nerazumijevanja članova i građana. Honeymoon is over - od vodstva se traže rezultati!”, poručio je Mrsić.



Nezadovoljstvo u SDP-u je izašlo van odmah nakon zatvaranja birališta, a prvi medij su bile zatvorene grupe na Facebooku. “SDP je jučer doživio slom na izborima. Kritično je što su kandidati u nekim mjestima dobili i 50 posto više nego sama stranka. Ljudi glasaju za naše kandidate, ali ne i za stranku... Zbog Berine nesposobnosti smo izgubili partnere kao što su IDS i HNS i time izgubili Istarsku i Međimursku županiju. Pali smo na svega 3 županije. HDZ ih ima 13. Jel bilo dosta? Jel još uvijek moramo biti taoci nesposobnosti Davora Bernardića?”, glasi jedna od kritika koja je završila pozivom na Bernardićevu ostavku i isprovocirala niz različitih stavova.



Slikanje s kupusom



Neki su bili na tragu Željka Jovanovića koji je zamjerio Mrsiću što se javlja prije nego što je završio drugi krug, a neki su jako ljuti na Bernardića. Puno je nezadovoljnika i u Bernardićevoj matičnoj organizaciji, u zagrebačkom SDP-u. Na nedjeljnim izborima osvojili su 8 mjesta u skupštini, a na prošlim 12. Jako je velik pad i kada je riječ o gradskim četvrtima i mjesnim odborima. Zagrebački SDP-ovac navodi nam više uzroka za loš rezultat. - Nismo iskomunicirali svoje politike, izgubili smo karakter jer nemamo liderstvo, a metodološki smo ostali u devedesetima. Treba vratiti karakter, biti hrabar, jasan i nedvosmislen, ne petljati ispod stola nego jasno i javno komunicirati i primjenjivati suvremene metode političkog rada - kaže naš sugovornik i zaključuje da s te tri komponente SDP može “razvaljivati u Zagrebu”. No, dodaje “još mali uvjet” - da se neki prestanu slikati s kupusom ili da ih se zamijeni. No, puno je i onih koji misle da se treba još strpjeti i suzdržati od kritika. Dominik Etlinger, glavni tajnik zagrebačkog SDP-a, na Twitteru je objavio da je prioritet drugi krug. “Onda ćemo ozbiljno analizirati rezultate i predložiti konkretne promjene. Sve ostalo pomaže Bandiću”, upozorio je.



No, u SDP-u vrije već dugo, a lokalni izbori nisu jedini razlog. Kako nam kaže jedan od starih SDP-ovaca, Bernardićev oponent u Klubu zastupnika, prvi ozbiljni sukob sa stranačkim vodstvom izbio je radi Mosta. - Bernardić i njegovi pristaše s Mostom su dogovarali strategiju raspuštanja Sabora. Čak su sudjelovali i u pisanju inicijative za raspuštanje Sabora te pokušaju da se Božu Petrova spasi od poniženja opoziva - kaže naš sugovornik, pripadnik grupe SDP-ovaca koja smatra da su za SDP prijevremeni parlamentarni izbori pogubni jer za njih nisu spremni organizacijski, financijski, niti imaju definirane politike koje bi ponudili građanima. Tvrde da nisu protiv izbora samo zato što znaju da se ne bi ponovo našli na listama i ne bi više vidjeli Sabor, a teze da bi netko od milanovićevaca, poput Milanke Opačić ili Igora Dragovana, svojim glasom mogao spašavati Vladu Andreja Plenkovića smatraju zlonamjernim podmetanjima i lažima.



Bernardićevi bliski suradnici tvrde da imaju program, a to je program za koaliciju Hrvatska raste obogaćen detaljima iz pregovora o suradnji SDP-a i Mosta nakon redovnih izbora.



Ludi dogovor



- Uostalom, nisu točne optužbe da Bernardić želi izbore samo da bi se riješio Milanovićevih ljudi u Saboru. Za sve kvalitetne ljude bit će mjesta. Većina ministara u Milanovićevoj Vladi su bili kvalitetni. A poznati i iskusni SDP-ovci poput Nenada Stazića ili Milanke Opačić sigurno sa 11. mjesta mogu povući preferencijalne glasove i ući u Sabor - rekao je jedan od glavnih ljudi SDP-a i dodao da će imati i listu za dijasporu, ali ne Hercegovinu nego ljude koji su pod vladavinom HDZ-a i Mosta morali otići u Irsku, Njemačku...



Dio SDP-ovaca se pribojava suradnje s Mostom smatrajući je pogubnom za SDP, a misle i da nije trebalo HSS-u zajamčiti šest sigurnih mjesta na listama za Sabor. - Bilo je previše i kada im je Milanović dao pet mjesta, a ovo je suludo. No, Bero kontrolira Glavni odbor i to će proći - kaže član Predsjedništva SDP-a i potvrđuje da, premda je nezadovoljstvo u SDP-u veliko, nitko neće pokrenuti statutarne mehanizme i pokušati smijeniti Bernardića.





Što nezadovoljni članovi SDP-a zamjeraju Davoru Bernardiću

1. Rezultati izbora su poražavajući. Izgubili smo niz načelnika ili gradonačelnika, ali najgore je što smo izgubili mandate od županijskih skupština do gradskih i općinskih vijeća. Kandidati SDP-a u nekim mjestima dobili su i 50 posto više negostranka. Ljudi glasaju za kandidate, ne i za SDP.



2. Zbog Berine nesposobnosti izgubili smo IDS i HNS i time izgubili Istarsku i Međimursku županiju. Pali smo na tri županije. HDZ ih ima 13



3. Nismo iskomunicirali svoje politike, izgubili smo karakter jer nemamo liderstvo, nismo hrabri, jasni i nedvosmisleni



4. Suradnja s Mostom oko raspuštanja Sabora te obećanje šest mandata HSS-u



5. Rukovodstvo je najavljivalo konsolidaciju stranke, od promjene statuta do načina rada s članovima. Ništa nije učinjeno